               IL-KUMMISSJONI EWROPEA
            Brussell, 11.10.2019
            COM(2019) 459 final
            2019/0216(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ kodiċi ta' kondotta għall-Membri tat-Tribunal, tat-Tribunal tal-Appell, u għall-medjaturi

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni prevista ta’ deċiżjoni dwar kodiċi ta' kondotta għall-Membri tat-Tribunal, tat-Tribunal tal-Appell, u għall-medjaturi li għandu jiġi applikat f’tilwim li jirriżulta mill-Kapitolu Tmienja (Investiment) tal-Ftehim.

               2.Kuntest tal-proposta

               2.1.Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra

               Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”) għandu l-għan li jilliberalizza u li jiffaċilita l-kummerċ u l-investiment, kif ukoll li jippromwovi relazzjoni ekonomika aktar mill-qrib bejn l-Unjoni Ewropea u l-Kanada (“il-Partijiet”). Il-Ftehim ġie ffirmat fit-30 ta' Ottubru 2016, u beda jiġi applikat b'mod proviżorju mill-21 ta’ Settembru 2017.

               2.2.Kumitat għas-Servizzi u l-Investiment

               Il-Kumitat għas-Servizzi u l-Investiment, li jindirizza, fost l-oħrajn, kwistjonijiet li jikkonċernaw l-investiment transfruntier, huwa stabbilit skont l-Artikolu 26.2.1(b) tal-Ftehim. F’konformità mal-Artikolu 8.44.1 tal-Ftehim, il-Kumitat tas-Servizzi u l-Investiment jipprovdi forum lill-Partijiet biex jikkonsultaw dwar kwistjonijiet relatati mal-Kapitolu Tmienja (Investiment) tal-Ftehim, inkluż diffikultajiet li jistgħu jinqalgħu fl-implimentazzjoni tal-Kapitolu Tmienja (Investiment) tal-Ftehim u titjib possibbli ta' dan il-Kapitolu, b'mod partikolari fid-dawl tal-esperjenza u l-iżviluppi f'fora internazzjonali oħrajn u skont ftehimiet oħra tal-Partijiet.

               F'konformità mal-Artikolu 26.2.4 tal-Ftehim, il-Kumitat għas-Servizzi u l-Investiment jiltaqa’ darba fis-sena, sakemm ma jkunx previst mod ieħor fil-Ftehim, jew jekk il-kopresidenti jiddeċiedu mod ieħor. Laqgħat addizzjonali jistgħu jiġu organizzati wara t-talba ta’ Parti jew tal-Kumitat Konġunt CETA. Il-Kumitat għas-Servizzi u l-Investiment huwa kopresedut mir-rappreżentanti tal-Partijiet. Huwa jistabbilixxi l-iskeda tal-laqgħat u l-aġenda b’kunsens reċiproku. Jista’ jistabbilixxi u jimmodifika r-regoli ta’ proċedura tiegħu, jekk iqis li dan ikun xieraq. Jista’ jipproponi abbozzi ta’ deċiżjonijiet mill-Kumitat Konġunt CETA, jew jieħu deċiżjonijiet meta l-Ftehim jipprevedi dan.

               F’konformità mar-Regola 10.2 tar-Regoli ta’ Proċedura tal-Kumitat Konġunt CETA u tal-Kumitati Speċjalizzati, inkluż il-Kumitat għas-Servizzi u l-Investiment
                  1
               , fil-perjodu bejn il-laqgħat, il-Kumitat għas-Servizzi u l-Investiment jista’ jadotta deċiżjonijiet jew rakkomandazzjonijiet permezz tal-proċedura bil-miktub jekk il-Partijiet tal-Ftehim jiddeċiedu b’kunsens reċiproku. Għal dak il-għan, it-test tal-proposta jitqassam bil-miktub mill-kopresidenti lill-membri tal-Kumitat għas-Servizzi u l-Investiment skont ir-Regola 7, b'limitu ta' żmien li fih il-membri jkunu jistgħu jgħarrfu bi kwalunkwe riżervi li jista’ jkollhom jew emendi li jixtiequ jagħmlu. Proposti adottati jkunu kkomunikati skont ir-Regola 7 ladarba l-limitu taż-żmien ikun għadda u rrekordjati fil-minuti tal-laqgħa li jmiss.

               2.3.L-att previst tal-Kumitat għas-Servizzi u l-Investiment

               Il-Kumitat għas-Servizzi u l-Investiment se jadotta deċiżjoni li tikkonċerna kodiċi ta’ kondotta għall-Membri tat-Tribunal, tat-Tribunal tal-Appell, u l-medjaturi, li jiġi applikat f’tilwim li jirriżulta mill-Kapitolu Tmienja (Investiment) tal-Ftehim (“l-att previst”).

               L-għan tal-att previst huwa li jissupplementa r-regoli applikati skont l-Artikolu 8.30 (Etika) tal-Ftehim.

               L-att previst se jkun vinkolanti fuq il-Partijiet.

               3.Il-pożizzjoni li għandha tittieħed f’isem l-Unjoni

               Kif previst fil-paragrafu 6 (f) tal-Istrument Interpretattiv Konġunt tal-Ftehim, l-Unjoni Ewropea u l-Istati Membri tagħha u l-Kanada qablu li jagħtu bidu minnufih għal ħidma ulterjuri fuq l-implimentazzjoni tad-dispożizzjonijiet dwar ir-riżoluzzjoni tat-tilwim dwar l-investiment tal-Ftehim, l-hekk imsejħa “Sistema ta' Qorti tal-Investiment”
                  2
               .

               Skont l-Artikolu 8.44.2 tal-Ftehim, “[i]l-Kumitat tas-Servizzi u l-Investiment għandu, bi qbil mal-Partijiet, u wara li jkunu tlestew ir-rekwiżiti u l-proċeduri interni rispettivi tagħhom, jadotta kodiċi ta' kondotta għall-Membri tat-Tribunal biex jiġi applikat f'tilwim li jirriżulta minn dan il-Kapitolu, li jista' jissostitwixxi jew jissupplimenta r-regoli fis-seħħ, u jista' jindirizza suġġetti inkluż:(a) l-obbligi dwar id-divulgazzjoni; (b) l-indipendenza u l-imparzjalità tal-Membri tat-Tribunal; kif ukoll (c) il-kunfidenzjalità. Il-Partijiet għandhom jagħmlu l-aħjar sforz tagħhom biex jiżguraw li l-kodiċi ta' kondotta jiġi adottat mhux aktar tard mill-ewwel jum tal-applikazzjoni proviżorja jew id-dħul fis-seħħ ta' dan il-Ftehim, skont il-każ, u f'kwalunkwe każ mhux aktar tard minn sentejn wara tali data”.

               Il-Paragrafu 6 (f) tal-Istrument Interpretattiv Konġunt dwar il-Ftehim jirreferi espliċitament għal “aktar ħidma fuq kodiċi ta' kondotta biex ikomplu jiżguraw l-imparzjalità tal-membri tat-Tribunali”.

               Barra minn hekk, id-Dikjarazzjoni Nru 36 mill-Kummissjoni u l-Kunsill, imdaħħla fil-Minuti tal-Kunsill fl-okkażjoni tal-adozzjoni mill-Kunsill tad-deċiżjoni li jiġi awtorizzat l-iffirmar tas-CETA f’isem l-Unjoni, tipprevedi: “[i]r-rekwiżiti etiċi għall-membri tal-Qrati, diġà previsti fis-CETA, ser jiġu żviluppati fid-dettall, mill-aktar fis possibbli u fi żmien xieraq biex l-Istati Membri jkunu jistgħu jikkunsidrawhom fil-proċessi ta’ ratifika tagħhom, f’Kodiċi ta’ Kondotta obbligatorju u vinkolanti (li huwa diġà previst fis-CETA). Dan il-kodiċi ser jinkludi b’mod partikolari: regoli ta’ kondotta speċifiċi applikabbli għall-kandidati għall-ħatra bħala Membru tal-Qorti Ġenerali jew tal-Qorti tal-Appell dwar il-pjan, b’mod partikolari, fir-rigward tal-iżvelar tal-attivitajiet kriminali passati jew preżenti li jista’ jkollhom impatt fuq il-ħatra tagħhom jew fuq il-qadi ta’ dmirijiethom; regoli ta’ kondotta speċifiċi applikabbli għall-membri tal-Qorti Ġenerali u tal-Qorti tal-Appell għat-tul tal-mandat tagħhom; regoli ta’ kondotta speċifiċi applikabbli għall-membri tal-Qorti Ġenerali u tal-Qorti tal-Appell għat-tul tal-mandat tagħhom; inkluż il-projbizzjoni li jeżerċitaw ċerti funzjonijiet jew professjonijiet speċifiċi għal perijodu speċifiku ta’ żmien wara t-tmiem tal-mandat tagħhom; mekkaniżmu ta’ sanzjoni f’każ ta’ ksur tar-regoli ta’ kondotta li jkun effettiv u jirrispetta bis-sħiħ l-indipendenza tas-setgħa ġudizzjarja”
                  3
               .

               L-att previst jimplimenta dawn l-impenji bis-sħiħ billi jinkludi regoli etiċi ddettaljati għall-Membri tat-Tribunal, tat-Tribunal tal-Appell u l-medjaturi. B’mod speċifiku, il-kodiċi ta' kondotta jinkludi dispożizzjonijiet dwar ir-responsabbiltajiet lejn il-proċess (l-Artikolu 2 tal-att previst); obbligi ta’ divulgazzjoni (l-Artikolu 3); l-indipendenza, l-imparzjalità, u obbligi oħrajn (l-Artikolu 4); l-obbligi ta’ Membri preċedenti (l-Artikolu 5); obbligi ta’ konfidenzjalità (l-Artikolu 6); l-obbligi dwar it-trasparenza fir-rigward tal-ħin u l-ispejjeż iddedikati għall-proċedimenti (l-Artikolu 7); is-sanzjonijiet (l-Artikolu 8); l-obbligi tal-medjaturi (l-Artikolu 9); u l-istabbiliment ta’ Kumitati Konsultattivi (l-Artikolu 10). L-att previst se jidħol fis-seħħ fid-data tad-dħul fis-seħħ tal-Ftehim (l-Artikolu 11).

               Din il-proposta toqgħod ma’ inizjattivi oħrajn dwar l-implimentazzjoni tas-Sistema ta' Qorti tal-Investiment tas-CETA. Speċifikament, minn Ġunju 2018, il-Kummissjoni kienet qed taħdem mal-Istati Membri fil-Kumitat tal-Politika Kummerċjali dwar is-Servizzi u l-Investiment tal-Kunsill u mal-Kanada dwar pakkett ta’ erba’ abbozzi ta’ deċiżjonijiet rigward:

               –regoli li jistabbilixxu kwistjonijiet amministrattivi u organizzazzjonali rigward il-funzjonament tat-Tribunal tal-Appell f’konformità mal-Artikolu 8.28.7 tal-Ftehim;

               –kodiċi ta’ kondotta għall-Membri tat-Tribunal, tat-Tribunal tal-Appell u l-medjaturi f’konformità mal-Artikolu 8.44.2 tal-Ftehim;

               –regoli għall-medjazzjoni biex jintużaw mill-partijiet litiganti f’konformità mal-Artikolu 8.44.3(c) tal-Ftehim; u

               –regoli dwar il-proċedura għall-adozzjoni ta’ interpretazzjonijiet f’konformità mal-Artikolu 8.31.3 u 8.44.3(a) tal-Ftehim.

               Il-ħidma ulterjuri fuq oqsma oħrajn tal-implimentazzjoni tas-Sistema ta’ Qorti tal-Investiment tkompli. Kif previst fil-paragrafu 6(f) tal-Istrument Interpretattiv Konġunt tal-Ftehim, “[l]-għan komuni huwa li jikkonkludu l-ħidma bid-dħul fis-seħħ tas-CETA”.

               Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat għas-Servizzi u l-Investiment dwar l-att previst sabiex tiġi żgurata l-implimentazzjoni effettiva tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  4
               .

               4.1.2.Applikazzjoni għall-każ preżenti

               Il-Kumitat għas-Servizzi u l-Investiment huwa korp imwaqqaf bi ftehim, speċifikament il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”).

               L-att li l-Kumitat għas-Servizzi u l-Investiment huwa mitlub jadotta jikkostitwixxi att b’effetti legali. L-att previst se jkun vinkolanti għall-Partijiet skont id-dritt internazzjonali f’konformità mal-Artikolu 26.2.4 tal-Ftehim.

               L-att previst la jissupplimenta u lanqas jemenda l-qafas istituzzjonali tal-ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għaldaqstant, il-bażijiet ġuridiċi sostantivi tad-deċiżjoni proposta huma l-Artikolu 207(3) u l-ewwel subparagrafu tal-Artikolu 207(4) TFUE.

               4.3.Konklużjoni

               Jenħtieġ li l-bażijiet ġuridiċi tad-deċiżjoni proposta jkunu l-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Lingwi awtentiċi u l-pubblikazzjoni tal-att previst

               Minħabba li l-att tal-Kumitat għas-Servizzi u l-Investiment se jimplimenta l-Ftehim fir-rigward tar-riżolviment tat-tilwim dwar l-investiment bejn l-investituri u l-istati, huwa xieraq li jiġi adottat fil-lingwi awtentiċi kollha tal-Ftehim
                  5
                u li jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat.

               2019/0216 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ kodiċi ta' kondotta għall-Membri tat-Tribunal, tat-Tribunal tal-Appell, u għall-medjaturi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikoli 207(3) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Id-Deċiżjoni tal-Kunsill (UE) 2017/37
                  6
                tipprevedi l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”). Il-Ftehim ġie ffirmat fit-30 ta' Ottubru 2016.

               (2)Id-Deċiżjoni tal-Kunsill (UE) 2017/38
                  7
                tipprevedi l-applikazzjoni proviżorja ta’ partijiet tal-Ftehim, inkluż l-istabbiliment tal-Kumitat għas-Servizzi u l-Investiment. Il-Ftehim ilu jiġi applikat b'mod proviżorju mill-21 ta' Settembru 2017.

               (3)Skont l-Artikolu 26.2.4 tal-Ftehim, il-Kumitat għas-Servizzi u l-Investiment jista’ jieħu deċiżjonijiet meta l-Ftehim jipprevedi dan.

               (4)F’konformità mal-Artikolu 8.44.2 tal-Ftehim, il-Kumitat għas-Servizzi u l-Investiment se jadotta deċiżjoni dwar kodiċi ta’ kondotta għall-Membri tat-Tribunal, tat-Tribunal tal-Appell, u għall-medjaturi, li għandu jiġi applikat f’tilwim li jirriżulta mill-Kapitolu Tmienja (Investiment) tal-Ftehim.

               (5)Għalhekk huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat għas-Servizzi u l-Investiment abbażi tal-abbozz tad-deċiżjoni mehmuż tal-Kumitat għas-Servizzi u l-Investiment dwar kodiċi ta' kondotta sabiex tiġi żgurata l-implimentazzjoni effettiva tal-Ftehim,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’Isem l-Unjoni Ewropea fil-Kumitat għas-Servizzi u l-Investiment fir-rigward ta’ adozzjoni ta’ kodiċi ta' kondotta għall-Membri tat-Tribunal, tat-Tribunal tal-Appell u għall-medjaturi għandha tkun ibbażata fuq l-abbozz ta’ deċiżjoni tal-Kumitat għas-Servizzi u l-Investiment mehmuż ma’ din id-Deċiżjoni tal-Kunsill.

               Artikolu 2

               1.Id-Deċiżjoni tal-Kumitat għas-Servizzi u l-Investiment għandha tkun adottata fil-lingwi awtentiċi kollha tal-Ftehim.

               2.Id-Deċiżjoni adottata mill-Kumitat għas-Servizzi u l-Investiment għandha tiġi ppubblikata f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni Nru 001/2018 tal-Kumitat Konġunt CETA tas-26 ta’ Settembru 2018 li tadotta r-Regoli ta' Proċedura tiegħu u tal-Kumitati Speċjalizzati (ĠU L 190, 27.7.2018, p. 13), disponibbli fis-sit web tad-DĠ TRADE fuq:
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Strument Interpretattiv Konġunt dwar il-Ftehim Ekonomiku u Kummerċjali Komprensiv (CETA) bejn il-Kanada u l-Unjoni Ewropea u l-Istati Membri tagħha (ĠU L 11, 14.1.2017, p. 3).

                     (3)

                        Dikjarazzjonijiet li għandhom jiddaħħlu fil-minuti tal-Kunsill (ĠU L 11, 14.1.2017, p. 9).

                     (4)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi minn 61 sa 64.

                     (5)

                        Skont l-Artikolu 30.11 (Testi awtentiċi) tal-Ftehim, il-Ftehim huwa miktub f’żewġ kopji bil-Bulgaru, bil-Kroat, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol u bl-Iżvediż, u kull verżjoni hija ugwalment awtentika.

                     (6)

                        Id-Deċiżjoni tal-Kunsill (UE) 2017/37 tat-28 ta’ Ottubru 2016 dwar l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1).

                     (7)

                        Id-Deċiżjoni tal-Kunsill (UE) 2017/38 tat-28 ta' Ottubru 2016 dwar l-applikazzjoni provviżorja tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1080).

    ---documentbreak---

               IL-KUMMISSJONI EWROPEA
            Brussell, 11.10.2019
            COM(2019) 459 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat għas-Servizzi u l-Investiment stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ kodiċi ta' kondotta għall-Membri tat-Tribunal, tat-Tribunal tal-Appell, u għall-medjaturi

               HEMŻA

               ABBOZZ TAD-

               DEĊIŻJONI Nru [.../2019] TAL-KUMITAT GĦAS-SERVIZZI U L-INVESTIMENT

               ta’…

               li tadotta kodiċi ta’ kondotta għall-Membri tat-Tribunal, tat-Tribunal tal-Appell, u għall-medjaturi

               Il-KUMITAT GĦAS-SERVIZZI U L-INVESTIMENT TAS-CETA,

               Wara li kkunsidra l-Artikolu 26.2.1(b) tal-Ftehim Ekonomiku u Kummerċjali Komprensiv bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”),

               Billi l-Artikolu 8.44.2 tal-Ftehim jipprevedi li l-Kumitat għas-Servizzi u l-Investiment tas-CETA għandu jadotta kodiċi ta’ kondotta biex jiġi applikat f’tilwim li joħroġ mill-Kapitolu Tmienja tal-Ftehim, li jista’ jissostitwixxi jew jissupplementa r-regoli f’applikazzjoni,

               ADOTTA DIN ID-DEĊIŻJONI:

               Artikolu 1

               Definizzjonijiet

               Għall-finijiet ta' din id-Deċiżjoni, japplikaw id-definizzjonijiet li ġejjin:

               (a)id-definizzjonijiet fl-Artikolu 1.1 (Definizzjonijiet ta' applikazzjoni ġenerali) tal-Kapitolu Wieħed (Definizzjonijiet ġenerali u dispożizzjonijiet inizjali) tal-Ftehim;

               (b)id-definizzjonijiet fl-Artikolu 8.1 (Definizzjonijiet) tal-Kapitolu Tmienja (Investiment) tal-Ftehim;

               (c)“assistent” tfisser persuna, għajr persuna impjegata mis-Segretarjat tal-ICSID, li, skont it-termini tal-ħatra ta’ Membru, tassisti lill-Membru fir-riċerka tiegħu jew tappoġġah fid-dmirijiet tiegħu;

               (d)“kandidat” tfisser persuna li tkun issottomettiet applikazzjoni jew li mod ieħor tkun konxja li hija tkun qed tiġi kkunsidrata li tintgħażel bħala Membru;

               (e)“medjatur” tfisser persuna li tmexxi medjazzjoni f’konformità mal-Artikolu 8.20 (Medjazzjoni) tal-Ftehim; u

               (f)“Membru” tfisser Membru tat-Tribunal jew tat-Tribunal tal-Appell stabbilit skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim.

               Artikolu 2

               Responsabbiltajiet għall-Proċess

               Il-Kandidati, il-Membri u l-Membri preċedenti għandhom jevitaw aġir mhux xieraq jew id-dehra ta’ aġir mhux xieraq, u għandhom josservaw standards għoljin ta’ mġiba sabiex l-integrità u l-imparzjalità tal-mekkaniżmu għas-soluzzjoni tat-tilwim tkun preservata.

               Artikolu 3

               Obbligi ta’ Divulgazzjoni

               1.Il-kandidati għandhom jiżvelaw lill-Partijiet kull interess, relazzjoni jew kwistjoni fl-imgħoddi jew fil-preżent li aktarx jaffettwaw, jew li jistgħu raġonevolment jitqiesu li jaffettwaw, l-indipendenza jew l-imparzjalità tagħhom, li joħolqu jew li jista’ jitqies raġonevolment li joħolqu kunflitt dirett jew indirett ta’ interess, jew li jagħtu jew li jista’ raġonevolment jitqies li jagħtu dehra ta’ aġir mhux xieraq jew preġudizzju. Għal dan il-għan, il-kandidati għandhom jagħmlu l-isforzi raġonevoli kollha sabiex isiru konxji ta’ kull interess, relazzjoni u kwistjoni ta' dan it-tip. L-iżvelar ta’ interessi, relazzjonijiet jew kwistjonijiet fl-imgħoddi għandu jkopri mill-inqas l-aħħar ħames snin qabel ma kandidat jippreżenta applikazzjoni jew li b’mod ieħor isir jaf li jkun qed jitqies biex jintgħażel bħala Membru.

               2.Il-Membri għandhom jikkomunikaw kwistjonijiet li kkonċernaw ksur reali jew potenzjali ta’ dan il-kodiċi ta’ kondotta bil-miktub lill-Partijiet u, meta jkun rilevanti għal tilwima, lill-partijiet litiganti.

               3.F’kull ħin, il-Membri għandhom ikomplu jagħmlu kull sforz raġonevoli biex isiru konxji ta' kwalunkwe interess, relazzjoni jew kwistjoni msemmija fil-paragrafu 1 ta’ dan l-Artikolu. Il-Membri għandhom f’kull ħin jiżvelaw tali interessi, relazzjonijiet jew kwistjonijiet tul il-qadi ta’ dmirijiethom billi jinfurmaw lill-Partijiet u, fejn ikun rilevanti, lill-partijiet litiganti.

               4.Sabiex jiġi żgurat li tingħata informazzjoni rilevanti mill-kandidati u mill-Membri, l-iżvelar għandu jsir permezz ta’ formola standardizzata bil-possibbiltà li jiżdied jew jew li jiġi inkluż kwalunkwe dokument, u f’konformita ma’ kwalunkwe proċeduri oħrajn stabbiliti mill-Partijiet.

               Artikolu 4

               Indipendenza, Imparzjalità, u Obbligi Oħrajn tal-Membri

               1.Minbarra l-obbligi stabbiliti fl-Artikolu 2 ta’ din id-Deċiżjoni, il-Membri għandhom ikunu u għandhom jidhru li huma indipendenti u imparzjali, u għandhom jevitaw kunflitti ta’ interess diretti u indiretti.

               2.Il-Membri ma għandhomx ikunu influwenzati mill-interess proprju, il-pressjoni esterna, konsiderazzjonijiet politiċi, appelli mill-pubbliku, lealtà lejn Parti, parti litiganti jew kwalunkwe persuna oħra involuta jew li tkun qed tieħu sehem fil-proċediment, biża’ minn kritika, jew relazzjonijiet jew responsabbiltajiet finanzjarji, ta’ negozju, professjonali, familjari jew soċjali.

               3.Il-Membri ma għandhomx, direttament jew indirettament, jidħlu f’xi obbligu, jaċċettaw xi benefiċċju, jidħlu f’xi relazzjoni, jew jakkwistaw xi interess finanzjarju li aktarx jaffettwa jew jidher li jaffettwa l-indipendenza jew l-imparzjalità tagħhom.

               4.Il-Membri ma għandhomx jagħmlu kuntatti ex parte rigward il-proċediment.

               5.Il-Membri għandhom iwettqu dmirijiethom bir-reqqa u bil-ħeffa tul il-proċediment u għandhom jagħmlu dan b’ġustizzja u diliġenza.

               6.Il-Membri għandhom jikkunsidraw biss il-kwistjonijiet li jitqajmu fil-proċediment u li huma meħtieġa għal deċiżjoni jew deċiżjoni ta’ arbitraġġ u ma għandhomx jiddelegaw dan id-dmir lil ħaddieħor.

               7.Il-Membri għandhom jieħdu l-passi xierqa kollha biex jiżguraw li l-assistenti tagħhom ikunu konxji tal-Artikoli 2 (Responsabbiltajiet għall-Proċess), 3(2) u (3) (Obbligi ta’ divulgazzjoni), 4(1)-(5) (Indipendenza, Imparzjalità, u Obbligi Oħra tal-Membri), 5(1) u (3) (Membri preċedenti) u 6 (Kunfidenzjalità) ta’ din id-Deċiżjoni u li jimxu magħhom, mutatis mutandis.

               8.Il-membri għandhom iqisu kif xieraq attivitajiet oħrajn ta’ soluzzjoni tat-tilwim skont il-Ftehim u, b’mod partikolari, ta’ deċiżjonijiet jew deċiżjonijiet ta’ arbitraġġ mit-Tribunal tal-Appell.

               Artikolu 5

               Obbligi ta’ Membri preċedenti

               1.Il-Membri preċedenti għandhom jevitaw azzjonijiet li jistgħu joħolqu d-dehra li kienu ppreġudikati fit-twettiq ta’ dmirijiethom jew li kisbu xi vantaġġ bis-saħħa tad-deċiżjonijiet jew id-deċiżjonijiet ta’ arbitraġġ tat-Tribunal jew tat-Tribunal tal-Appell.

               2.Il-Membri għandhom jintrabtu li għal perjodu ta’ tliet snin wara t-tmiem tal-mandat tagħhom, huma ma għandhomx jaġixxu bħala rappreżentanti ta’ xi parti litiganti f’tilwim dwar l-investiment quddiem it-Tribunal jew it-Tribunal tal-Appell.

               3.Mingħajr preġudizzju għall-possibbiltà li jkomplu jservu f’diviżjoni sal-għeluq tal-proċedimenti ta’ dik id-diviżjoni, il-Membri għandhom jintrabtu li wara tmiem il-mandat tagħhom, ma għandhom jinvolvu ruħhom:

               (a)bl-ebda mod f’tilwim dwar l-investiment li kienu pendenti quddiem it-Tribunal jew it-Tribunal tal-Appell qabel tmiem il-mandat tagħhom;

               (b)bl-ebda mod f’tilwim dwar l-investiment direttament u ċarament marbutin ma’ tilwim, inkluż tilwim konkluż, li jkunu ttrattaw bħala Membri tat-Tribunal jew tat-Tribunal tal-Appell.

               4.Jekk il-President tat-Tribunal jew tat-Tribunal tal-Appell jiġi mgħarraf, jew isir jaf b’mod ieħor li Membru preċedenti huwa allegat li jkun aġixxa b’mod inkonsistenti mal-obbligi stabbiliti fil-paragrafi minn 1 sa 3 ta’ dan l-Artikolu, jew kwalunkwe parti oħra minn din id-Deċiżjoni meta kien Membru, huwa għandu jeżamina l-kwistjoni, jagħti opportunità lill-Membru preċedenti li jinstema’ u, wara l-verifika, jinforma b’dan:

               (a)lill-korp professjonali jew xi istituzzjoni oħra li magħha dak il-Membru preċedenti jkun affiljat;

               (b)lill-Partijiet,

               (c)jekk tinvolvi tilwima speċifika, lill-partijiet litiganti; u

               (d)lill-President ta’ xi qorti jew tribunal internazzjonali oħrajn rilevanti fid-dawl tal-bidu tal-miżuri xierqa.

               Il-President tat-Tribunal jew tat-Tribunal tal-Appell għandu jagħmel pubblika d-deċiżjoni tiegħu li jieħu l-azzjonijiet imsemmija fis-subparagrafi (a) sa (d) hawn fuq, flimkien mar-raġunijiet għaliha.

               Artikolu 6

               Kunfidenzjalità

               1.Il-Membri u l-Membri preċedenti fl-ebda mument ma għandhom jiżvelaw jew jużaw xi informazzjoni mhux pubblika li tikkonċerna proċedimenti jew li tkun inkisbet waqt proċedimenti ħlief għall-finijiet ta' dak il-proċediment u fl-ebda każ, ma għandhom jiżvelaw jew jużaw l-ebda tali informazzjoni biex jiksbu vantaġġ personali jew vantaġġ għal ħaddieħor jew biex jaffettwa ħażin l-interessi ta’ ħaddieħor.

               2.Il-Membri ma għandhomx jiżvelaw ordni, deċiżjoni jew deċiżjoni ta’ arbitraġġ jew partijiet minnhom qabel il-pubblikazzjoni tagħhom f’konformità mad-dispożizzjonijiet ta’ trasparenza tal-Artikolu 8.36 (Trasparenza tal-proċedimenti) tal-Ftehim.

               3.Il-Membri jew il-Membri preċedenti ma għandhom jiżvelaw l-ebda deliberazzjoni tat-Tribunal jew tat-Tribunal tal-Appell, jew il-fehmiet ta’ xi Membru, ħlief f’ordni, deċiżjoni, jew deċiżjoni ta’ arbitraġġ.

               Artikolu 7

               Spejjeż

               Kull Membru għandu jżomm rekord u jagħti rendikont finali tal-ħin dedikat għall-proċedura u tal-ispejjeż tiegħu, kif ukoll il-ħin u l-ispejjeż tal-assistent tiegħu.

               Artikolu 8

               Sanzjonijiet

               1.Għal ċertezza akbar, id-dispożizzjonijiet ta’ dan il-kodiċi ta’ kondotta għandhom jiġu applikati flimkien mal-obbligi stabbiliti fl-Artikolu 8.30.1 tal-Ftehim, u l-proċeduri previsti fl-Artikolu 8.30, il-paragrafi 2 u 3 u l-Artikolu 8.30.4 tal-Ftehim għandhom japplikaw għal ksur ta’ dan il-kodiċi ta’ kondotta.

               2.Għal aktar ċertezza, il-Kumitat Konġunt CETA għandu jipprovdi opportunità lill-Membru li jinstema’ qabel tinħareġ xi deċiżjoni skont l-Artikolu 8.30.4 tal-Ftehim.

               Artikolu 9

               Medjaturi

               1.Ir-regoli stipulati f’din id-Deċiżjoni li japplikaw għall-kandidati għandhom japplikaw, mutatis mutandis, għal persuni li huma konxji li qed jiġu kkunsidrati għall-ħatra bħala medjaturi.

               2.Ir-regoli stipulati f’din id-Deċiżjoni li japplikaw għall-Membri għandhom japplikaw, mutatis mutandis, għall-medjaturi mid-data li fiha jinħatru bħala medjaturi sad-data li fiha:

               (a)il-partijiet litiganti jadottaw soluzzjoni bi qbil reċiproku;

               (b)il-medjatur jipprovdi dikjarazzjoni bil-miktub li fiha jirriżenja mid-dmirijiet tiegħu bħala medjatur; jew

               (c)il-parti litiganti, jew iż-żewġ partijiet litiganti, jipprovdu notifika bil-miktub permezz ta’ ittra trażmessa lill-medjatur u lill-parti litiganti l-oħra li permezz tagħha jiġi terminat il-medjatur jew tintemm il-proċedura ta’ medjazzjoni, skont liem waħda tiġi l-ewwel.

               3.Ir-regoli stipulati f’din id-Deċiżjoni li huma applikabbli għall-Membri preċedenti għandhom japplikaw, mutatis mutandis, għall-medjaturi preċedenti.

               Artikolu 10

               Kumitati Konsultattivi

               1.Il-President tat-Tribunal u l-President tat-Tribunal tal-Appell għandhom it-tnejn ikunu assistiti minn Kumitat Konsultattiv biex tiġi żgurata l-applikazzjoni xierqa ta’ dan il-kodiċi ta’ kondotta, tal-Artikolu 8.30 (Etika) tal-Ftehim u għall-eżekuzzjoni ta’ kwalunkwe kompitu ieħor, kull fejn previst.

               2.Il-Kumitati Konsultattivi għandhom ikunu komposti mill-Viċi President rispettiv u miż-żewġ Membri l-aktar anzjani tat-Tribunal jew tat-Tribunal tal-Appell.

               Artikolu 11

               Id-dħul fis-seħħ

               Din id-Deċiżjoni għandha tiġi ppubblikata u għandha tidħol fis-seħħ fid-data tad-dħul fis-seħħ tat-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim, soġġett għall-iskambju mill-Partijiet ta’ notifiki bil-miktub, permezz ta’ mezzi diplomatiċi, li jikkonfermaw li jkunu temmew ir-rekwiżiti u l-proċeduri interni neċessarji.

               Magħmul fi … fi …


               IL-KUMMISSJONI EWROPEA
            Brussell, 11.10.2019
            COM(2019) 458 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness tar-Regoli ta’ Proċedura tiegħu

               HEMŻA

               ABBOZZ TAD-

               DEĊIŻJONI Nru […/2019] TAL-KUMITAT KONĠUNT CETA

               ta’…

               li tadotta proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness tar-Regoli ta’ Proċedura tiegħu

               IL-KUMITAT KONĠUNT CETA,

               Wara li kkunsidra l-Artikoli 26.1 tal-Ftehim Ekonomiku u Kummerċjali Komprensiv bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”), u b'mod partikolari l-Artikoli 26.1.4(d) u 26.2.4 tiegħu,

               Billi:

               (1)Skont l-Artikolu 26.1.4(d) tal-Ftehim, il-Kumitat Konġunt CETA jadotta r-regoli ta’ proċedura tiegħu stess.

               (2)Skont l-Artikolu 26.2.1(b) tal-Ftehim, il-Kumitat għas-Servizzi u l-Investiment huwa wieħed mill-kumitati speċjalizzati stabbiliti mill-Ftehim.

               (3)Skont l-Artikolu 26.2.4 tal-Ftehim, il-kumitati speċjalizzati għandhom jistabbilixxu u jimmodifikaw ir-regoli ta’ proċedura tagħhom stess jekk iqisu li dan ikun xieraq.

               (4)Ir-Regola 14.4 tar-Regoli ta’ Proċedura tal-Kumitat Konġunt CETA (id-Deċiżjoni 001/2018 tal-Kumitat Konġunt CETA tas-26/09/2018) tipprevedi li sakemm ma jkunx deċiż mod ieħor minn kull kumitat speċjalizzat skont l-Artikolu 26.2.4 tal-Ftehim, ir-Regoli ta’ Proċedura japplikaw mutatis mutandis għall-kumitati speċjalizzati u korpi oħra stabbiliti skont il-Ftehim.

               (5)F’konformità mal-Artikolu 8.9.1 tal-Ftehim, il-Partijiet jaffermaw mill-ġdid id-dritt tagħhom li jirregolaw fl-interess pubbliku biex jiksbu objettivi leġittimi tal-politika pubblika, bħall-protezzjoni tas-saħħa pubblika, tas-sikurezza, tal-ambjent, li jinkludi t-tibdil fil-klima u l-bijodiversità, il-morali pubbliċi, il-protezzjoni soċjali jew tal-konsumaturi jew il-promozzjoni u l-protezzjoni tad-diversità kulturali.

               (6)F'konformità mal-paragrafu 6 (e) tal-Istrument Interpretattiv Konġunt tal-Ftehim, sabiex jiġi żgurat li t-Tribunali stabbiliti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim jirrispettaw fiċ-ċirkostanzi kollha l-intenzjoni tal-Partijiet kif tinsab fil-Ftehim, il-Ftehim jinkludi dispożizzjonijiet li jippermettu lill-Partijiet joħorġu noti ta’ interpretazzjoni vinkolanti, u l-Partijiet jaffermaw mill-ġdid li l-Kanada u l-Unjoni Ewropea u l-Istati Membri tagħha huma ddedikati li jużaw dawn id-dispożizzjonijiet biex jevitaw u jikkoreġu kull interpretazzjoni żbaljata tal-Ftehim mit-Tribunali.

               (7)F’konformità mal-Artikoli 8.31.3 u 8.44.3(a) tal-Ftehim, meta jitfaċċa tħassib serju li jirrigwarda kwistjonijiet ta’ interpretazzjoni li jistgħu jaffettwaw l-investiment, il-Kumitat għas-Servizzi u l-Investiment jista’, bi qbil tal-Partijiet u wara li jitlestew ir-rekwiżiti u proċeduri interni rispettivi tagħhom, jirrakkomanda lill-Kumitat Konġunt CETA l-adozzjoni ta’ interpretazzjonijiet tal-Ftehim; interpretazzjoni adottata mill-Kumitat Konġunt CETA għandha tkun vinkolanti għat-Tribunali stabbiliti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim; u l-Kumitat Konġunt CETA jista’ jiddeċiedi li interpretazzjoni jkollha effett vinkolanti minn data speċifika;

               IDDEĊIEDA KIF ĠEJ:

               Artikolu 1

               1.Il-proċedura għall-adozzjoni tal-interpretazzjonijiet skont l-Artikoli 8.31.3 u 8.44.3(a) tal-Ftehim, kif stipulata fl-Anness ta’ din id-Deċiżjoni, hija b’dan adottata bħala Anness tar-Regoli ta’ Proċedura tal-Kumitat Konġunt CETA.

               2.L-Anness għandu jifforma parti integrali mir-Regoli ta’ Proċedura tal-Kumitat Konġunt CETA (id-Deċiżjoni 001/2018 tal-Kumitat Konġunt CETA tas-26/09/2018).

               Artikolu 2

               L-Anness għandu jifforma parti integrali ta' din id-Deċiżjoni.

               Artikolu 3

               Din id-Deċiżjoni għandha tiġi ppubblikata u għandha tidħol fis-seħħ fid-data tad-dħul fis-seħħ tat-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim, soġġett għall-iskambju mill-Partijiet ta’ notifiki bil-miktub, permezz ta’ mezzi diplomatiċi, li jikkonfermaw li jkunu temmew ir-rekwiżiti u l-proċeduri interni neċessarji.

               Magħmul fi …, ….

               Għall-Kumitat Konġunt CETA

               Il-Kopresidenti

               ANNESS

               ANNESS TAR-REGOLI TA’ PROĊEDURA TAL-KUMITAT KONĠUNT CETA

               1.Fi kwalunkwe sitwazzjoni li fiha Parti jkollha tħassib serju dwar kwistjonijiet ta’ interpretazzjoni tal-Ftehim li jistgħu jaffettwaw l-investiment, inkluż jekk ikollha tħassib serju relatat ma’ miżura speċifika li għaliha tkun iddaħħlet talba għall-konsultazzjonijiet skont l-Artikolu 8.19 (Konsultazzjonijiet) tal-Ftehim minn investitur tal-Parti l-oħra li jgħid li tali miżura tikser obbligu skont il-Kapitolu Tmienja (Investiment) tal-Ftehim:

               (a)il-Parti tista’ tirreferi l-kwistjoni bil-miktub lill-Kumitat għas-Servizzi u l-Investiment;

               (b)fil-każ ta’ riferiment skont il-paragrafu (a), il-Partijiet għandhom jidħlu minnufih f’konsultazzjonijiet fil-Kumitat għas-Servizzi u l-Investiment; u

               (c)il-Kumitat għas-Servizzi u l-Investiment għandu jiddeċiedi dwar il-kwistjoni malajr kemm jista’ jkun.

               2.Kull Parti għandha tagħti l-konsiderazzjoni dovuta lir-rappreżentazzjonijiet li jsiru mill-Parti l-oħra relatati mal-Artikolu 8.31.3 tal-Ftehim u għandha tagħmel mill-aħjar biex tindirizza l-kwistjoni f’waqtha u għas-sodisfazzjon reċiproku.

               3.Fuq qbil tal-Partijiet, u wara t-tlestija tar-rekwiżiti u proċeduri interni rispettivi tagħhom, il-Kumitat għas-Servizzi u l-Investiment jista’ jirrakkomanda lill-Kumitat Konġunt CETA l-adozzjoni ta’ interpretazzjonijiet biex jingħataw għad-dispożizzjoni(jiet) rilevanti tal-Kapitolu Tmienja (Investiment) tal-Ftehim. Dawn l-interpretazzjonijiet jistgħu, fost l-oħrajn, jindirizzaw il-mistoqsija ta’ jekk  u skont liema kundizzjonijiet ċerta tip ta’ miżura għandhiex titqies bħala kompatibbli mal-Kapitolu Tmienja (Investiment) tal-Ftehim.

               4.Jekk il-Kumitat għas-Servizzi u l-Investiment jiddeċiedi li jirrakkomanda lill-Kumitat Konġunt CETA l-adozzjoni ta’ interpretazzjoni, il-Kumitat Konġunt għandu jadotta deċiżjoni dwar il-kwistjoni malajr kemm jista’ jkun.

               5.Interpretazzjoni adottata mill-Kumitat Konġunt CETA għandha tkun vinkolanti għat-Tribunal u t-Tribunal tal-Appell stabbiliti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim. Il-Kumitat Konġunt CETA jista’ jiddeċiedi li interpretazzjoni jkollha effett vinkolanti minn data speċifika.

               6.L-interpretazzjonijiet adottati mill-Kumitat Konġunt CETA għandhom isiru pubbliċi minnufih u jintbagħtu lill-Partijiet u lill-Presidenti tat-Tribunal u tat-Tribunal tal-Appell, li għandhom jiżguraw il-komunikazzjoni tagħhom lid-diviżjonijiet tat-Tribunal u tat-Tribunal tal-Appell stabbiliti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim.

    ---documentbreak---

               IL-KUMMISSJONI EWROPEA
            Brussell, 11.10.2019
            COM(2019) 458 final
            2019/0218(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness tar-Regoli ta’ Proċedura tiegħu

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ppjanata ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness għar-Regoli ta’ Proċedura tiegħu.

               2.Kuntest tal-proposta

               2.1.Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra

               Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”) għandu l-għan li jilliberalizza u li jiffaċilita l-kummerċ u l-investiment, kif ukoll li jippromwovi relazzjoni ekonomika aktar mill-qrib bejn l-Unjoni Ewropea u l-Kanada (“il-Partijiet”). Il-Ftehim ġie ffirmat fit-30 ta' Ottubru 2016, u beda jiġi applikat b'mod proviżorju mill-21 ta’ Settembru 2017.

               2.2.Il-Kumitat Konġunt CETA

               Il-Kumitat Konġunt CETA huwa stabbilit skont l-Artikolu 26.1 tal-Ftehim, li jipprevedi li l-Kumitat Konġunt CETA jinkludi rappreżentanti tal-Unjoni Ewropea u rappreżentanti tal-Kanada u huwa kopresedut mill-Ministru għall-Kummerċ Internazzjonali tal-Kanada u l-Membru tal-Kummissjoni Ewropea responsabbli għall-Kummerċ, jew id-delegati rispettivi tagħhom. Il-Kumitat Konġunt CETA jiltaqa’ darba fis-sena, jew fuq talba ta’ Parti, u jiftiehem dwar l-iskeda tal-laqgħa u l-aġenda tagħha. Il-Kumitat Konġunt CETA huwa responsabbli għall-kwistjonijiet kollha dwar il-kummerċ u l-investiment bejn il-Partijiet u għall-implimentazzjoni u l-applikazzjoni ta’ dan il-Ftehim. Parti tista' tirreferi lill-Kumitat Konġunt CETA kwalunkwe kwistjoni relatata mal-implimentazzjoni u l-interpretazzjoni ta’ dan il-Ftehim, jew kwalunkwe kwistjoni oħra dwar il-kummerċ u l-investiment bejn il-Partijiet.

               F'konformità mal-Artikolu 26.3 tal-Ftehim, il-Kumitat Konġunt CETA għandu s-setgħa li jieħu deċiżjonijiet, b’kunsens reċiproku, rigward kull kwistjoni meta l-Ftehim jipprevedi dan. Id-deċiżjonijiet li jieħu l-Kumitat Konġunt CETA huma vinkolanti fuq il-Partijiet, bil-kundizzjoni li jitlestew ir-rekwiżiti u l-proċeduri interni meħtieġa, u l-Partijiet ikollhom jimplimentawhom.

               F’konformità mal-Artikolu 26.2.4 tal-Ftehim, il-kumitati speċjalizzati, inkluż il-Kumitat għas-Servizzi u l-Investiment, jistgħu jipproponu abbozzi ta' deċiżjonijiet għall-adozzjoni mill-Kumitat Konġunt CETA.

               F’konformità mar-Regola 10.2 tar-Regoli ta’ Proċedura tal-Kumitat Konġunt CETA u tal-Kumitati Speċjalizzati
                  1
               , fil-perjodu bejn il-laqgħat, il-Kumitat Konġunt CETA jista’ jadotta deċiżjonijiet jew rakkomandazzjonijiet permezz tal-proċedura bil-miktub jekk il-Partijiet tal-Ftehim jiddeċiedu b’kunsens reċiproku. Għal dak il-għan, it-test tal-proposta jitqassam bil-miktub f'korrispondenza mill-President lill-membri tal-Kumitat Konġunt CETA skont ir-Regola 7, b'limitu ta' żmien li fih il-membri għandhom jgħarrfu b'kull riżervi jew emendi li jixtiequ jagħmlu. Proposti adottati jkunu kkomunikati skont ir-Regola 7 ladarba l-limitu taż-żmien ikun għadda u rrekordjati fil-minuti tal-laqgħa li jmiss.

               2.3.L-att previst tal-Kumitat Konġunt CETA

               Il-Kumitat Konġunt CETA se jadotta deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness għar-Regoli ta’ Proċedura tiegħu (“l-att previst”).

               L-għan tal-att previst huwa li jikkjarifika l-proċedura għall-adozzjoni ta’ interpretazzjonijiet mill-Kumitat Konġunt CETA tad-dispożizzjonijiet dwar l-investiment tal-Ftehim.

               L-att previst se jkun vinkolanti fuq il-Partijiet. L-Artikolu 26.3.2 tal-Ftehim jipprevedi li: “Id-deċiżjonijiet li jieħu l-Kumitat Konġunt CETA għandhom ikunu vinkolanti fuq il-Partijiet, bil-kundizzjoni li jitlestew ir-rekwiżiti u l-proċeduri interni meħtieġa, u l-Partijiet għandhom jimplimentawhom.”

               3.Il-pożizzjoni li għandha tittieħed f’isem l-Unjoni

               Kif previst fil-paragrafu 6 (f) tal-Istrument Interpretattiv Konġunt tal-Ftehim, l-Unjoni Ewropea u l-Istati Membri tagħha u l-Kanada qablu li jagħtu bidu minnufih għal ħidma ulterjuri fuq l-implimentazzjoni tad-dispożizzjonijiet dwar ir-riżoluzzjoni tat-tilwim dwar l-investiment tal-Ftehim, l-hekk imsejħa “Sistema ta' Qorti tal-Investiment”
                  2
               .

               F’konformità mal-Artikoli 8.31.3 u 8.44.3(a) tal-Ftehim, meta jitfaċċa tħassib serju li jirrigwarda kwistjonijiet ta’ interpretazzjoni li jistgħu jaffettwaw l-investiment, il-Kumitat għas-Servizzi u l-Investiment jista’, bi qbil tal-Partijiet u wara li jitlestew ir-rekwiżiti u proċeduri interni rispettivi tagħhom, jirrakkomanda lill-Kumitat Konġunt CETA l-adozzjoni ta’ interpretazzjonijiet tal-Ftehim. Interpretazzjoni adottata mill-Kumitat Konġunt CETA għandha tkun vinkolanti għat-Tribunali stabbiliti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim. Il-Kumitat Konġunt CETA jista’ jiddeċiedi li interpretazzjoni jkollha effett vinkolanti minn data speċifika.

               Il-paragrafu 6(e) tal-Istrument Interpretattiv Konġunt tal-Ftehim jipprevedi li: “Sabiex jiżgura li t-Tribunali jirrispettaw fiċ-ċirkostanzi kollha l-intenzjoni tal-Partijiet kif tinsab fil-Ftehim, is-CETA jinkludi dispożizzjonijiet li jippermettu lill-Partijiet joħorġu noti ta' interpretazzjoni li jorbtu legalment. Il-Kanada u l-Unjoni Ewropea u l-Istati Membri tagħha huma ddedikati li jużaw dawn id-dispożizzjonijiet biex jevitaw u jikkoreġu kull interpretazzjoni żbaljata tas-CETA mit-Tribunali.”

               Huwa għalhekk xieraq li tiġi kkjarifikata l-proċedura biex il-Kumitat Konġunt CETA jadotta l-interpretazzjonijiet tad-dispożizzjonijiet dwar l-investiment tal-Ftehim.

               F’konformità mal-Artikolu 26.1.4(d) tal-Ftehim, il-Kumitat Konġunt CETA adotta r-Regoli ta’ Proċedura tiegħu permezz tad-Deċiżjoni 001/2018 tal-Kumitat Konġunt CETA tas-26/09/2018. F’konformità mar-Regola 14.4, ir-Regoli ta’ Proċedura tal-Kumitat Konġunt CETA japplikaw mutatis mutandis għall-kumitati speċjalizzati, inkluż il-Kumitat għas-Servizzi u l-Investiment, u korpi oħrajn stabbiliti skont il-Ftehim, sakemm ma jiġix deċiż mod ieħor minn kull kumitat speċjalizzat bis-saħħa tal-Artikolu 26.2.4 tal-Ftehim.

               Huwa xieraq li l-Kumitat Konġunt CETA jadotta l-att previst bħala Anness għar-Regoli ta’ Proċedura tiegħu.

               L-att previst jinkludi regoli speċifiċi dwar il-passi proċedurali li huma meħtieġa biex il-Kumitat Konġunt CETA jadotta interpretazzjonijiet tal-Ftehim.

               Din il-proposta toqgħod ma’ inizjattivi oħrajn dwar l-implimentazzjoni tas-Sistema ta' Qorti tal-Investiment tas-CETA. Speċifikament, minn Ġunju 2018, il-Kummissjoni kienet qed taħdem mal-Istati Membri fil-Kumitat tal-Politika Kummerċjali dwar is-Servizzi u l-Investiment tal-Kunsill u mal-Kanada dwar pakkett ta’ erba’ abbozzi ta’ deċiżjoni rigward:

               –regoli li jistabbilixxu kwistjonijiet amministrattivi u organizzazzjonali rigward il-funzjonament tat-Tribunal tal-Appell f’konformità mal-Artikolu 8.28.7 tal-Ftehim;

               –kodiċi ta’ kondotta għall-Membri tat-Tribunal, tat-Tribunal tal-Appell u l-medjaturi f’konformità mal-Artikolu 8.44.2 tal-Ftehim;

               –regoli għall-medjazzjoni biex jintużaw mill-partijiet litiganti f’konformità mal-Artikolu 8.44.3(c) tal-Ftehim; u

               –regoli dwar il-proċedura għall-adozzjoni ta’ interpretazzjonijiet f’konformità mal-Artikolu 8.31.3 u 8.44.3(a) tal-Ftehim.

               Il-ħidma ulterjuri fuq oqsma oħrajn tal-implimentazzjoni tas-Sistema ta’ Qorti tal-Investiment tkompli. Kif previst fil-paragrafu 6(f) tal-Istrument Interpretattiv Konġunt tal-Ftehim, “[l]-għan komuni huwa li jikkonkludu l-ħidma bid-dħul fis-seħħ tas-CETA”.

               Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt CETA dwar l-att previst sabiex tiġi żgurata l-implimentazzjoni effettiva tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               Il-Kumitat Konġunt CETA huwa korp imwaqqaf bi ftehim, speċifikament Il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”).

               L-att li l-Kumitat Konġunt CETA huwa mitlub jadotta jikkostitwixxi att b’effetti legali. L-att previst se jkun vinkolanti għall-Partijiet skont id-dritt internazzjonali b’konformità mal-Artikolu 26.3.2 tal-Ftehim.

               L-att previst la jissupplimenta u lanqas jemenda l-qafas istituzzjonali tal-ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għaldaqstant, il-bażijiet ġuridiċi sostantivi tad-deċiżjoni proposta huma l-Artikolu 207(3) u l-ewwel subparagrafu tal-Artikolu 207(4) TFUE.

               4.3.Konklużjoni

               Jenħtieġ li l-bażijiet ġuridiċi tad-deċiżjoni proposta jkunu l-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Lingwi awtentiċi u l-pubblikazzjoni tal-att previst

               Minħabba li l-att tal-Kumitat Konġunt CETA se jimplimenta l-Ftehim fir-rigward tar-riżolviment tat-tilwim dwar l-investiment bejn l-investituri u l-istati, huwa xieraq li jiġi adottat fil-lingwi awtentiċi kollha tal-Ftehim
                  4
                u li jiġi ppubblikat f’Il-Ġurnal Uffiċjali tal-Unjoni Ewropea wara li jiġi adottat.

               2019/0218 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat Konġunt CETA stabbilit skont il-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra, b’rabta mal-adozzjoni ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness tar-Regoli ta’ Proċedura tiegħu

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 207(3) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Id-Deċiżjoni tal-Kunsill (UE) 2017/37
                  5
                tipprevedi l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (“il-Ftehim”). Il-Ftehim ġie ffirmat fit-30 ta' Ottubru 2016.

               (2)Id-Deċiżjoni tal-Kunsill (UE) 2017/38
                  6
                tipprevedi l-applikazzjoni proviżorja ta’ partijiet tal-Ftehim, inkluż l-istabbiliment tal-Kumitat Konġunt CETA u l-Kumitat għas-Servizzi u l-Investiment. Il-Ftehim ilu jiġi applikat b'mod proviżorju mill-21 ta' Settembru 2017.

               (3)Skont l-Artikolu 26.3.1 tal-Ftehim, il-Kumitat Konġunt CETA, għall-finijiet li jinkisbu l-objettivi ta’ dan il-Ftehim, għandu jkollu s-setgħa li jagħmel deċiżjonijiet dwar kull kwistjoni meta dan il-ftehim jipprevedi hekk.

               (4)Skont l-Artikolu 26.3.2 tal-Ftehim, id-deċiżjonijiet li jieħu l-Kumitat Konġunt CETA għandhom ikunu vinkolanti fuq il-Partijiet, bil-kundizzjoni li jitlestew ir-rekwiżiti u l-proċeduri interni meħtieġa, u l-Partijiet għandhom jimplimentawhom.

               (5)Skont l-Artikolu 26.1.4(d) tal-Ftehim, il-Kumitat Konġunt CETA jadotta r-regoli ta’ proċedura tiegħu stess;

               (6)Skont l-Artikolu 26.2.1(b) tal-Ftehim, il-Kumitat għas-Servizzi u l-Investiment huwa wieħed mill-kumitati speċjalizzati stabbiliti mill-Ftehim;

               (7)Skont l-Artikolu 26.2.4 tal-Ftehim, il-kumitati speċjalizzati għandhom jistabbilixxu u jimmodifikaw ir-regoli ta' proċedura tagħhom stess jekk iqisu li dan ikun xieraq;

               (8)Ir-Regola 14.4 tar-Regoli ta’ Proċedura tal-Kumitat Konġunt CETA (id-Deċiżjoni 001/2018 tal-Kumitat Konġunt CETA tas-26/09/2018) tipprevedi li sakemm ma jkunx deċiż mod ieħor minn kull kumitat speċjalizzat skont l-Artikolu 26.2.4 tal-Ftehim, ir-Regoli ta’ Proċedura japplikaw mutatis mutandis għall-kumitati speċjalizzati u korpi oħra stabbiliti skont il-Ftehim;

               (9)F’konformità mal-Artikoli 8.31.3 u 8.44.3(a) tal-Ftehim, meta jitfaċċa tħassib serju li jirrigwarda kwistjonijiet ta’ interpretazzjoni li jistgħu jaffettwaw l-investiment, il-Kumitat għas-Servizzi u l-Investiment jista’, bi qbil tal-Partijiet u wara li jitlestew ir-rekwiżiti u proċeduri interni rispettivi tagħhom, jirrakkomanda lill-Kumitat Konġunt CETA l-adozzjoni ta’ interpretazzjonijiet tal-Ftehim. Interpretazzjoni adottata mill-Kumitat Konġunt CETA għandha tkun vinkolanti għat-Tribunali stabbiliti skont it-Taqsima F (Riżoluzzjoni ta' tilwim dwar l-investiment bejn l-investituri u l-istati) tal-Kapitolu Tmienja (Investiment) tal-Ftehim. Il-Kumitat Konġunt CETA jista’ jiddeċiedi li interpretazzjoni jkollha effett vinkolanti minn data speċifika;

               (10)Għalhekk huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt CETA abbażi tal-abbozz tad-deċiżjoni mehmuż tal-Kumitat Konġunt CETA sabiex tiġi żgurata l-implimentazzjoni effettiva tal-Ftehim,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni Ewropea fil-Kumitat Konġunt CETA fir-rigward tal-adozzjoni ta’ deċiżjoni dwar il-proċedura għall-adozzjoni tal-interpretazzjonijiet f’konformità mal-Artikoli 8.31.3 u 8.44.3(a) tas-CETA bħala Anness tar-Regoli ta’ Proċedura tiegħu għandha tkun ibbażata fuq l-abbozz ta’ deċiżjoni tal-Kumitat Konġunt CETA mehmuż ma’ din id-Deċiżjoni tal-Kunsill.

               Artikolu 2

               1.Id-Deċiżjoni tal-Kumitat Konġunt CETA għandha tkun adottata fil-lingwi awtentiċi kollha tal-Ftehim.

               2.Id-Deċiżjoni adottata mill-Kumitat Konġunt CETA għandha tiġi ppubblikata f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        DEĊIŻJONI Nru 001/2018 TAL-KUMITAT KONĠUNT CETA tas-26 ta’ Settembru 2018 li tadotta r-Regoli ta' Proċedura tiegħu u tal-Kumitati Speċjalizzati (ĠU L 190, 27.7.2018, p. 13), disponibbli fis-sit web tad-DĠ TRADE fuq:
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Strument Interpretattiv Konġunt dwar il-Ftehim Ekonomiku u Kummerċjali Komprensiv (CETA) bejn il-Kanada u l-Unjoni Ewropea u l-Istati Membri tagħha (ĠU L 11, 14.1.2017, p. 3).

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi minn 61 sa 64.

                     (4)

                        Skont l-Artikolu 30.11 (Testi awtentiċi) tal-Ftehim, il-Ftehim huwa miktub f’żewġ kopji bil-Bulgaru, bil-Kroat, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol u bl-Iżvediż, u kull verżjoni hija ugwalment awtentika.

                     (5)

                        Id-Deċiżjoni tal-Kunsill (UE) 2017/37 tat-28 ta’ Ottubru 2016 dwar l-iffirmar f'isem l-Unjoni Ewropea tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1).

                     (6)

                        Id-Deċiżjoni tal-Kunsill (UE) 2017/38 tat-28 ta' Ottubru 2016 dwar l-applikazzjoni provviżorja tal-Ftehim Ekonomiku u Kummerċjali Komprensiv (CETA) bejn il-Kanada, minn naħa waħda, u l-Unjoni Ewropea u l-Istati Membri tagħha, min-naħa l-oħra (ĠU L 11, 14.1.2017, p. 1080).


               IL-KUMMISSJONI EWROPEA
            Brussell, 30.10.2019
            COM(2019) 563 final
            2019/0245(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ

               MEMORANDUM TA’ SPJEGAZZJONI

               1.Suġġett tal-proposta

               Din il-proposta hija dwar id-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ (id-WTO) b’rabta mal-adozzjoni prevista ta’ deċiżjoni dwar ir-Rieżami tal-Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli, kif definiti fl-Artikolu 2 tal-Ftehim dwar l-Agrikoltura.

               2.Kuntest tal-proposta

               2.1.Il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ

               Id-Deċiżjoni proposta tal-Kunsill għandha l-għan li tawtorizza lill-Kummissjoni Ewropea biex, f’isem l-Unjoni tappoġġa deċiżjoni li trid tittieħed fil-Kunsill Ġenerali tal-Organizzazzjoni Dinjija tal-Kummerċ (id-WTO). L-Organizzazzjoni Dinjija tal-Kummerċ ġiet stabbilita permezz tal-Ftehim ta’ Marrakesh (“il-Ftehim tad-WTO”) li daħal fis-seħħ fl-1 ta’ Jannar 1995.

               L-Unjoni Ewropea hija parti għal dak il-Ftehim.

               2.2.Il-Konferenza Ministerjali u l-Kunsill Ġenerali tal-Organizzazzjoni Dinjija tal-Kummerċ

               Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali għandha l-awtorità li tieħu deċiżjonijiet dwar il-kwistjonijiet kollha li jaqgħu taħt kwalunkwe Ftehim Kummerċjali Multilaterali.

               Madankollu, skont il-paragrafu 2 tal-Artikolu IV tal-Ftehim tad-WTO, fl-intervalli bejn laqgħa u oħra tal-Konferenza Ministerjali, il-funzjonijiet tagħha jitmexxew mill-Kunsill Ġenerali.

               Skont il-paragrafu 1 tal-Artikolu IX, id-WTO tieħu d-deċiżjonijiet b’kunsens.

               2.3.L-att previst tal-Konferenza Ġenerali tad-WTO

               F’Diċembru 2013, waqt id-Disa’ Sessjoni tal-Konferenza Ministerjali tad-WTO, il-Ministri (għall-Kummerċ) adottaw deċiżjoni ta’ “Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli, kif definit fl-Artikolu 2 tal-Ftehim dwar l-Agrikoltura” (WT/MIN(13)/39 (“Il-Fehim dwar il-Kwoti Tariffarji”).

               L-objettiv ta’ dan il-Fehim dwar il-Kwoti Tariffarji huwa li jissimplifika l-amministrazzjoni tal-kwota tariffarja għall-prodotti agrikoli. Fil-paragrafu 13, il-Fehim dwar il-Kwoti Tariffarji jipprevedi r-rieżami tiegħu, filwaqt li jqis l-esperjenza li kellha sa issa bl-operat tagħha. Ir-rieżami kellu jinbeda mhux aktar tard minn erba’ snin wara l-adozzjoni tal-Fehim dwar il-Kwoti Tariffarji. Fl-2018, il-Kumitat għall-Agrikoltura pproċeda bil-proċess ta’ rieżami. Kmieni fl-2019, is-Segretarjat tal-Kumitat dwar l-Agrikoltura ħareġ l-abbozz ta’ rapport li għandu jiġi indirizzat lill-Kunsill Ġenerali tad-WTO li jagħti rendikont tal-iżviluppi li saru s’issa.

               Minħabba n-nuqqas ta’ kunsens fost il-membri tad-WTO dwar il-bidliet sostantivi fil-Fehim dwar il-Kwoti Tariffarji, il-Kumitat jirrakkomanda li l-Kunsill Ġenerali jestendi l-perjodu ta’ rieżami sa tmiem l-2021 u li jsaħħaħ it-trasparenza tal-amministrazzjoni tal-Kwoti Tariffarji (Ara l-Anness 2 tar-rapport).

               Dawn ir-rakkomandazzjonijiet (fl-Anness 2 tar-rapport) jenħtieġ li jiġu ppreżentati lill-Kunsill Ġenerali f’Diċembru 2019. Jenħtieġ li l-Kunsill Ġenerali jadotta dawn ir-rakkomandazzjonijiet fil-forma ta’ deċiżjoni dwar ir-rieżami tal-Fehim dwar il-Kwoti Tariffarji.

               3.Pożizzjoni li trid tittieħed f’isem l-Unjoni

               L-objettiv ta’ din il-proposta huwa li tippermetti lill-Unjoni tasal għall-adozzjoni ta’ deċiżjoni dwar ir-rieżami tal-Fehim dwar il-Kwoti Tariffarji fil-laqgħa ta’ Diċembru 2019 tal-Kunsill Ġenerali tad-WTO.

               Mill-perspettiva tal-Unjoni, l-estensjoni tal-perjodu tar-rieżami sa tmiem l-2021 hija kruċjali, għaliex tippermetti t-tkomplija tal-Fehim eżistenti dwar il-Kwoti Tariffarji u tħalli lill-membri tad-WTO jkollhom aktar diskussjonijiet dwar ir-rieżami ta’ dan il-Fehim dwar il-Kwoti Tariffarji.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għal dan il-każ

               Il-Kunsill Ġenerali tad-WTO huwa korp imwaqqaf permezz ta’ ftehim, jiġifieri l-Ftehim tad-WTO.

               L-att li l-Kunsill Ġenerali qed jintalab jadotta jikkostitwixxi att li għandu effetti ġuridiċi. L-att previst se jkun vinkolanti skont id-dritt internazzjonali b’konformità mal-paragrafu 2 tal-Artikolu II u mal-paragrafu 3 tal-Artikolu IX tal-Ftehim tad-WTO.

               L-att previst la jissupplimenta u lanqas ma jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-għan u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

                  L-objettiv ewlieni u l-kontenut tal-att previst huma relatati mal-politika kummerċjali komuni.

                  Għalhekk, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Pubblikazzjoni tal-att previst

               Peress li l-att tal-Kunsill Ġenerali tad-WTO se jissupplimenta l-Ftehim tad-WTO billi jestendi l-applikazzjoni tal-Fehim dwar il-Kwoti Tariffarji u billi jipprovdi regoli dwar l-użu aħjar tal-kwoti tariffarji, huwa xieraq li l-Att jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2019/0245 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) kien konkluż mill-Unjoni bid-Deċiżjoni tal-Kunsill 94/800/KE tat-22 ta’ Diċembru 1994
                  2
                u daħal fis-seħħ fl-1 ta’ Jannar 1995.

               (2)Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali tal-Organizzazzjoni Dinjija tal-Kummerċ (“id-WTO”) għandha l-awtorità li tieħu deċiżjonijiet dwar il-kwistjonijiet kollha li jaqgħu taħt kwalunkwe Ftehim Kummerċjali Multilaterali.

               (3)Skont il-paragrafu 2 tal-Artikolu IV tal-Ftehim tad-WTO, fl-intervalli bejn laqgħa oħra tal-Konferenza Ministerjali, il-funzjonijiet tagħha jridu jitmexxew mill-Kunsill Ġenerali tad-WTO.

               (4)Skont il-paragrafu 1 tal-Artikolu IX, id-WTO normalment tieħu d-deċiżjonijiet b’kunsens.

               (5)Id-Disa’ Sessjoni tal-Konferenza Ministerjali tad-WTO (f’Bali, Diċembru 2013), rat l-adozzjoni ta’ Deċiżjoni dwar il-Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli, kif definit fl-Artikolu 2 tal-Ftehim dwar l-Agrikoltura” (WT/MIN(13)/39 (“Il-Fehim dwar il-Kwoti Tariffarji”) li jmexxi l-ġestjoni tal-kwoti tariffarji ta’ prodotti agrikoli.

               (6)Skont il-paragrafu 13 tal-Fehim dwar il-Kwoti Tariffarji, għandu jinbeda rieżami tal-operat tal-Ftehim mhux aktar tard minn erba’ snin wara l-adozzjoni tagħha, li jqis l-esperjenza miksuba sa dak iż-żmien. L-objettiv ta’ dan ir-rieżami huwa li jippromwovi proċess kontinwu ta’ titjib fl-utilizzazzjoni tal-kwoti tariffarji.

               (7)Skont il-paragrafu 13, il-Kumitat għall-Agrikoltura pproċeda bir-rieżami tal-Fehim dwar il-Kwoti Tariffarji fl-2018. Is-sejbiet tar-rieżami ser jiġu ppreżentati fil-laqgħa ta’ Diċembru 2019 tal-Kunsill Ġenerali fil-forma ta’ rapport maħruġ mill-Kumitat għall-Agrikoltura (Rapport Nru... “Rieżami tal-Operat tad-Deċiżjoni  Bali dwar l-Amministrazzjoni tal-Kwoti Tariffarji”, datat...).

               (8)Minħabba n-nuqqas ta’ kunsens fost il-membri tad-WTO dwar l-emendi sostantivi għall-Fehim dwar il-Kwoti Tariffarji, ir-rapport jirrakkomanda li l-perjodu ta’ reviżjoni jittawwal sa tmiem l-2021, sabiex ikun jista’ jintlaħaq kunsens dwar emendi sostantivi. Ir-rapport jinkludi wkoll rakkomandazzjonijiet li jimmiraw lejn żieda fit-trasparenza tal-amministrazzjoni tal-Kwoti Tariffarji.

               (9)Fil-laqgħa tiegħu ta’ Diċembru 2019, il-Kunsill Ġenerali tad-WTO jenħtieġ li jiġi mistieden jikkunsidra l-adozzjoni tar-rakkomandazzjonijiet stabbiliti fl-Anness 2 tar-Rapport Nru... fil-forma ta’ deċiżjoni dwar ir-rieżami tal-Fehim dwar il-Kwoti Tariffarji.

               (10)Jixraq li tiġi stabbilita l-pożizzjoni li trid tittieħed f’isem l-Unjoni fil-Kunsill Ġenerali tad-WTO, billi d-Deċiżjoni li trid tiġi adottata se tkun vinkolanti fuq l-Unjoni.

               (11)Fil-Kunsill Ġenerali tad-WTO, l-Unjoni tiġi rrappreżentata mill-Kummissjoni, f'konformità mal-Artikolu 17(1) tat-Trattat dwar l-Unjoni Ewropea (it-TUE),

               ADOTTAT DIN ID-DEĊIŻJONI:

               Artikolu 1

               Il-pożizzjoni li trid tittieħed mill-Kummissjoni Ewropea f’isem l-Unjoni fil-laqgħa tal-Kunsill Ġenerali tal-Organizzazzjoni Dinjija tal-Kummerċ f’Diċembru 2019 għandha tkun ibbażata fuq l-abbozz ta’ Deċiżjoni li tadotta r-rakkomandazzjonijiet magħmula lill-Kunsill Ġenerali mill-Kumitat dwar l-Agrikoltura fl-Anness 2 tar-Rapport tiegħu Nru ... ta’..... mehmuż ma’ din id-Deċiżjoni.

               Tibdiliet tekniċi minuri fl-abbozz tad-Deċiżjoni jistgħu jiġu miftiehma mir-rappreżentanti tal-Unjoni fil-Kunsill tal-Membri tad-WTO mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Is-Sentenza tal-Qorti tal-Ġustizzja tas-7 ta# Ottubru 2014, C-399/12, il-Ġermanja v il-Kunsill, EU:C:2014:2258, il-paragrafi 61 sa 64.

                     (2)

                        Id-Deċiżjoni tal-Kunsill 94/800/KE tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-ftehim milħuq fil-Laqgħa ta’ negozjati multilaterali fl-Urugwaj (1986-1994) (ĠU L 336, 23.12.1994, p. 1).

    ---documentbreak---

               IL-KUMMISSJONI EWROPEA
            Brussell, 30.10.2019
            COM(2019) 563 final
            ANNESS
            ta'
            Proposta għalDEĊIŻJONI TAL-KUNSILL
            dwar il-pożizzjoni li trid tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ

               ANNESS

               RIEŻAMI TAL-OPERAT TAD-DEĊIŻJONI TA’ BALI DWAR L-AMMINISTRAZZJONI TAL-KWOTI TARIFFARJI

               Rapport lill-Kunsill Ġenerali

               (1)Waqt id-Disa’ Sessjoni tal-Konferenza Ministerjali, il-Ministri adottaw id-Deċiżjoni dwar “il-Fehim għal Dispożizzjonijiet Amministrattivi dwar il-Kwoti Tariffarji ta’ Prodotti Agrikoli, kif definit fl-Artikolu 2 tal-Ftehim dwar l-Agrikoltura” (WT/MIN (13)/39) (“Id-Deċiżjoni ta’ Bali dwar il-Kwoti Tariffarji”). Il-Ministri taw struzzjonijiet lill-Kumitat biex jirrieżamina u jissorvelja l-implimentazzjoni tal-obbligi tal-Membri stabbiliti taħt id-Deċiżjoni ta’ Bali dwar il-Kwoti Tariffarji bl-objettiv li r-rieżami jippromwovi proċess kontinwu ta’ titjib fl-utilizzazzjoni tal-kwoti tariffarji, li beda mhux aktar tard mill-2017, u li jqis l-esperjenza miksuba sa dak iż-żmien
                  1
               . Id-diskussjonijiet għal rieżami bdew fil-laqgħa tal-Kumitat f’Ottubru 2017
                  2
               . Waqt il-laqgħa ta’ Frar 2018, il-Kumitat qabel mal-proċess u l-iskedi ta’ żmien biex jitwettaq ir-Rieżami fid-dokument G/AG/W/171
                  3
               . Skont il-proċedura maqbula, ir-rieżami twettaq permezz ta’ laqgħat informali u miftuħa tal-Kumitat skedati biex jaħbtu mal-laqgħat regolari tal-Kumitat
                  4
               .

               (2)Il-membri ddiskutew ir-Rieżami f’erba’ laqgħat informali tal-Kumitat fl-2018, fit-20 ta’ Frar, fil-11 ta’ Ġunju, fil-25 ta’ Settembru u fis-26 ta’ Novembru. Matul il-laqgħa informali ta’ Novembru saret sessjoni tematika dwar l-amministrazzjoni ta’ kwoti tariffarji u l-użu insuffiċjenti li kienet tinvolvi l-parteċipazzjoni ta’ rappreżentanti tal-industrija. Waqt id-diskussjonijiet dwar ir-rieżami kien hemm ukoll għadd ta’ kontributi bil-miktub mill-Membri. B’mod simili, b’reazzjoni għal talbiet mill-Membri u skont il-proċess u l-iskedi ta’ żmien miftiehma biex jitwettaq ir-rieżami, is-Segretarjat ħejja dokument ta’ sfond
                  5
                dwar l-amministrazzjoni tal-kwoti tariffarji u r-rati ta’ mili biex jitħaffef ir-Rieżami. L-Anness 1 jinkludi lista tad-dokumenti kollha bil-miktub ikkunsidrati s’issa fir-rieżami.

               (3)Il-membri identifikaw it-temi li ġejjin fid-diskussjonijiet tar-rieżami: 1) Implimentazzjoni effettiva u segwitu tal-obbligi sostantivi li joħorġu mid-Deċiżjoni ta’ Bali dwar il-Kwoti Tariffarji; 2) Rekwiżiti ta’ trasparenza tal-Kwoti Tariffarji; 3) Mekkaniżmu f’każ ta’ insuffiċjenza. Xi elementi
                  6
                mqajma taħt kull waħda mit-tliet temi, inkluż matul id-diskussjonijiet tematiċi f’Novembru, huma indikati hawn taħt.

               IMPLIMENTAZZJONI U SEGWITU EFFETTIVI

               i.Riallokazzjoni ta’ liċenzji mhux użati fi kwota tariffarja;

               ii.Proċessi ta’ riallokazzjoni, inkluż allokazzjonijiet speċifiċi għall-pajjiż
                  7
               ;

               iii.Il-kondiviżjoni ta’ esperjenzi u tal-aħjar prattiki dwar it-titjib tal-mili tal-kwoti tariffarji, inkluż riallokazzjoni tal-kwoti tariffarji skont il-Ftehimiet Kummerċjali Reġjonali (l-RTAs).

               REKWIŻITI TA’ TRASPARENZA TAL-KWOTI TARIFFARJI;

               i.Notifiki dwar Kwoti Tariffarji fil-ħin u kompluti;

               ii.Rappurtar fil-pront ta’ bidliet fl-amministrazzjoni tal-Kwoti Tariffarji;

               iii.Rapportar konsistenti tar-rati ta’ milli mill-Membri kollha b’impenji tal-Kwoti Tariffarji;

               iv.Prattiki ta’ notifika armonizzati (eż. għal Kwoti Tariffarji mhux miftuħa jew Kwoti Tariffarji mingħajr vantaġġ tariffarju);

               v.Rapportar bir-raġunijiet f’każijiet ta’ insuffiċjenza;

               vi.Il-kondiviżjoni ta’ esperjenzi nazzjonali u tal-aħjar prattiki ta’ amministrazzjoni tal-Kwoti Tariffarji;

               vii.Trattament speċjali u differenzjali (It-toqol tar-rekwiżit ta’ notifika);

               viii.Konnessjoni mar-rekwiżit ta’ notifika fil-qasam tal-proċeduri tal-ħruġ ta' liċenzji għall-importazzjoni;

               ix.Assistenza teknika mis-Segretarjat lejn konformità ta’ notifika mtejba min-naħa tal-Membri.

               MEKKANIŻMU F’KAŻ TA’ INSUFFIĊJENZA

               i.Obbligi differenti tal-Membri (il-paragrafu 4 tal-Anness A);

               ii.Trattament speċjali u differenzjali;

               iii.Applikabbiltà potenzjalment inqas minn universali fil-futur;

               iv.Konnessjoni bejn l-Anness B u l-paragrafu 4 tal-Anness A;

               v.Esplorazzjoni tal-kawżi ta’ każijiet ta’ użu insuffiċjenti;

               vi.Eżaminazzjoni mmirata tal-Kwoti Tariffarji f’każijiet ta’ użu insuffiċjenti f’xi setturi speċifiċi;

               vii.Applikabbiltà prattika tal-Mekkaniżmu f'każ ta' użu insuffiċjenti.(esplorazzjoni tar-raġunijiet inkluża l-kumplessità potenzjali, dwar għaliex għadu ma ġiex invokat, il-kondiviżjoni ta’ esperjenzi, is-simplifikazzjoni ta’ rekwiżiti proċedurali);

               viii.Iż-żamma ta’ lista ta’ Kwoti Tariffarji b’każijiet ta’ użu insuffiċjenti mis-Segretarjat.

               (4)Dwar il-kwistjoni tal-operat fil-futur tal-mekkaniżmu f’każ ta’ użu insuffiċjenti u tad-dispożizzjoni S&D (Speċjali u Differenzjat) assoċjata miegħu fil-paragrafu 4, il-pożizzjonijiet tal-Membri kienu diverġenti. Xi Membri li qed jiżviluppaw sostnew li d-dispożizzjonijiet S&D fid-Deċiżjoni ta’ Bali dwar il-Kwoti Tariffarji ma għandhomx jitħalltu; xi Membri oħra argumentaw li t-trattament S&D għall-pajjiżi li qed jiżviluppaw ma għandux iwassal għal konċessjoni u li l-pajjiżi benefiċjarji li qed jiżviluppaw għandhom minflok jassumu l-impenji tagħhom fir-rigward tal-ġestjoni tal-Kwoti Tariffarji filwaqt li jieħdu kont tal-istatus ta’ żvilupp tagħhom.

               (5)Diversi Membri kkunsidraw li l-ambitu ta’ dan ir-rieżami huwa limitat għat-tiftix ta’ titjib fl-amministrazzjoni tal-Kwoti Tariffarji biex jiddistingwihom min-negozjati dwar l-aċċess għas-suq. Oħrajn irreferew għall-possibbiltà li jiddaħħlu n-negozjati dwar il-Kwoti Tariffarji fin-negozjati dwar l-aċċess għas-suq.

               (6)Xi Membri kkunsidraw li abbażi tas-sottomissjonijiet tal-Membri, il-Kumitat għandu jeżamina r-raġunijiet għaliex il-mekkaniżmu f’każ ta’ użu insuffiċjenti għadu ma ġiex invokat.

               (7)Skont il-paragrafi 13–15 tad-Deċiżjoni ta’ Bali dwar il-Kwoti Tariffarji (WT/MIN (13)/39), il-Kumitat, fil-laqgħa tiegħu tat-30 ta’ Ottubru 2019, jaqbel mar-rakkomandazzjonijiet li ġejjin kif inklużi fl-Anness 2 ta’ dan ir-rapport għall-kunsiderazzjoni mill-Kunsill Ġenerali.

               Anness 1

                        Lista tad-dokumenti

                        G/AG/W/169

                        l-10 ta’ Ottubru 2017

                        Monitoraġġ u rieżami tal-obbligi tal-Membri stabbiliti skont id-Deċiżjoni ta’ Bali dwar l-amministrazzjoni tal-Kwoti Tariffarji.

                        Nota mis-Segretarjat:

                        G/AG/W/171

                        id-9 ta’ Frar 2018

                        Proċess propost għar-Rieżami tal-Operat tad-Deċiżjoni ta’ Bali dwar l-Amministrazzjoni tal-Kwoti Tariffarji.

                        Nota mis-Segretarjat:

                        G/AG/W/175

                        it-18 ta’ Mejju 2018

                                 kif ukoll

                        G/AG/W/175/Add.1

                        is-7 ta’ Mejju 2019

                        Sottomissjoni tal-Unjoni Ewropea lill-Kumitat għall-Agrikoltura dwar il-Proċess għar-Rieżami tal-Operat tad-Deċiżjoni ta’ Bali dwar l-Amministrazzjoni tal-Kwoti Tariffarji
                           8
                        .

                        Komunikazzjoni mill-Unjoni Ewropea

                        G/AG/W/179

                        is-6 ta’ Ġunju 2018

                        Rieżami tal-Operat tad-Deċiżjoni Ministerjali ta’ Bali dwar “Il-Fehim dwar id-dispożizzjonijiet Amministrattivi tal-Kwoti Tariffarji għall-Prodotti Agrikoli...”
                           9
                        .

                        Sottomissjoni mill-Cairns Group

                        G/AG/W/183

                        il-31 ta’ Lulju 2018

                        Metodi ta’ amministrazzjoni ta’ kwoti tariffarji u rati ta’ mili 2007–2016.

                        Dokument ta’ Sfond mis-Segretarjat

                        G/AG/W/186

                        id-19 ta’ Settembru 2018

                        Rieżami tad-Deċiżjoni ta’ Bali dwar il-ġestjoni tal-Kwoti Tariffarji.

                        Sottomissjoni mill-Awstralja

                        G/AG/W/197

                        l-24 ta’ Mejju 2019

                        Il-Mekkaniżmu f’każ ta’ użu insuffiċjenti tad-Deċiżjoni ta’ Bali dwar l-Amministrazzjoni tal-Kwoti Tariffarji

                        Sottomissjoni f’isem il-Cairns Group

               Anness 2

               (1)[L-iskeda ta’ żmien speċifikata fil-Paragrafu 14 u n-nota 2 f’qiegħ il-paġna tad-Deċiżjoni ta’ Bali dwar il-Kwoti Tariffarji għal deċiżjoni dwar il-Paragrafu 4 tal-Anness A għandha tiġi estiża sal-aħħar tal-2021 jew tal-MC13, liema minnhom tiġi l-ewwel. [Għal aktar ċertezza, jekk la l-Konferenza Ministerjali u lanqas il-Kunsill Ġenerali ma jiddeċiedu, qabel tmiem l-2021, li jiġi estiż il-paragrafu 4 ta’ l-Anness A tad-Deċiżjoni ta’ Bali dwar il-Kwoti Tariffarji kemm fil-forma attwali tagħha kif ukoll f’dik modifikata, il-paragrafu 4 tal-Anness A, soġġett għall-paragrafu 15 ta’ dik id-Deċiżjoni, m’għandux jibqa’ japplika mill-1 ta’ Jannar, 2022 [fir-rigward ta’ dawk il-Membri elenkati fl-Anness B, kif ukoll ta’ kwalunkwe Membru li jitlob li qabel tmiem l-2021 jiżdied mal-Anness B].]

               (2)Sadanittant, il-Kumitat dwar l-Agrikoltura (“il-Kumitat”) ser ikompli bid-diskussjonijiet dwar l-applikazzjoni tal-paragrafu 4 tal-Anness A. [Għal aktar ċertezza, filwaqt li din id-diskussjoni għadha għaddejja, id-Deċiżjoni ta’ Bali dwar il-Kwoti Tariffarji, flimkien mal-Annessi tagħha, għandha tinżamm.]

               (3)Il-Kumitat ser jipprovdi rakkomandazzjonijiet lill-Kunsill Ġenerali dwar l-applikazzjoni tal-paragrafu 4 [tal-Anness A u skont il-paragrafu 14] qabel tmiem l-2021.]

               (4)Filwaqt li jirrikonoxxi l-importanza ta’ trasparenza mtejba tal-amministrazzjoni tal-Kwoti Tariffarji u tar-rati ta’ mili kif ukoll tas-sottomissjoni f’waqtha ta’ notifiki mill-Membri, u filwaqt li jirrikonoxxi li s-sistema ta’ notifika online dwar l-agrikoltura għandha twassal għal armonizzazzjoni mtejba, il-Kumitat jaqbel dwar dan li ġej:

               (a)Is-Segretarjat se jħejji lista tal-prattiki ta’ notifika tal-Kwoti Tariffarji eżistenti tal-Membri inkluż f’każijiet fejn ma tkunx infetħet Kwota Tariffarja skedata.

               (b)Il-Kumitat ser jagħti bidu għal diskussjonijiet dwar l-armonizzazzjoni tal-prattiki ta’ notifika tal-Kwoti Tariffarji għall-Membri, inkluż għar-rati ta’ mili tal-Kwoti Tariffarji.

               (c)Il-Kumitat iħeġġeġ lill-Membri biex jinkludu spjegazzjoni fin-notifiki tagħhom tat-Tabella MA:2 f’każijiet fejn il-Kwoti Tariffarji skedati ma jinfetħux.

               (d)Is-Segretarjat jaġġorna l-informazzjoni dwar l-amministrazzjoni tal-Kwoti Tariffarji u r-rati ta’ mili regolarment kif inklużi f’G/AG/W/183
                  10
                kif ukoll l-informazzjoni aġġornata li fuqha l-Membri jkunu nnotifikaw ir-rati ta’ mili u dwar kwistjonijiet li tqajmu fil-Kumitat dwar ir-rati ta’ mili.

               (e)Abbażi tas-sottomissjonijiet mill-Membri, il-Kumitat għandu jeżamina r-raġunijiet għaliex il-Mekkaniżmu f’Każ ta’ użu insuffiċjenti għadu ma ġiex invokat.

               (5)Il-Kumitat jaqbel li kull tliet snin wara l-konklużjoni ta’ dan ir-rieżami jwettaq rieżamijiet regolari tad-Deċiżjoni ta’ Bali dwar il-Kwoti Tariffarji. Dawn ir-rieżamijiet regolari se jinkludu, fost l-oħrajn, eżaminazzjoni tal-użu tal-Mekkaniżmu f’każ ta’ użu insuffiċjenti mill-Membri abbażi tas-sottomissjonijiet mill-Membri.

               __________

                     (1)

                        Il-paragrafu 13 ta’ WT/MIN (13)/39. Għadha ma ġiet irrappurtata l-ebda esperjenza fir-rigward tar-rikors għall-Mekkaniżmu f’Każ ta’ Użu insuffiċjenti.

                     (2)

                        Irreferi għat-Taqsima 2.2.1 ta’ G/AG/R/86.

                     (3)

                        Irreferi għat-Taqsima 2.5.1 ta’ G/AG/R/87.

                     (4)

                        Waqt il-laqgħa ta’ Ġunju 2019, il-Kumitat qabel li jestendi l-iskeda ta’ żmien għal-laqgħa tal-Kumitat ta’ Ottubru 2019 biex jiġi ffinalizzat ir-rapport tar-Rieżami.

                     (5)

                        G/AG/W/183.

                     (6)

                        Ma hemm l-ebda ftehim fost il-Membri dwar dawn l-elementi jew dwar it-trattament tagħhom fir-rakkomandazzjonijiet.

                     (7)

                        Il-paragrafu 9 tad-Deċiżjoni Ministerjali ta’ Bali dwar il-Kwoti Tariffarji jirreferi għall-proċess ta’ riallokazzjoni. Barra minn hekk, in-noti 3 u 5 ta’ qiegħ il-paġna tal-Anness A tad-Deċiżjoni ta’ Bali jirreferu għad-drittijiet tal-Membri li jkollhom allokazzjoni speċifika għall-pajjiż speċifikament fil-kuntest tal-mekkaniżmu f’każ ta’ użu insuffiċjenti.

                     (8)

                        Dokument G/AG/W/171 tad-9 ta’ Frar 2018.

                     (9)

                        WT/MIN (13)/39 AND WT/L/914 datat il-11 ta’ Diċembru 2013.

                     (10)

                        In-nota ta’ sfond tas-Segretarjat tista’ tinkludi speċifikament lista ta’ Kwoti Tariffarji fejn ma tkun tressqet l-ebda notifika tat-Tabella MA:2 jew fejn ir-rata ta’ mili hija inqas minn 65 %.